Diari Oficial de la Generalitat Valenciana


Sumari del DOGV 8269, del 09-04-2018 (2018/3426)

ACORD 2450/IX, de 27 de març de 2018, de la Mesa de les Corts, sobre la modificació de les bases de la convocatòria de tres beques de formació arxivística.
-----------------------------------------------------------------------------------------------------------------------------------------------------------

### Dades del document

Número de DOGV
:   8269

Data del DOGV
:   09-04-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/3426


Data del document
:   27-03-2018

Organisme emissor
:   Corts Valencianes

Tipus de document
:   Acord

Anàlisi jurídica

 Descriptors 

:   * ajuda pública

ACORD 2450/IX, de 27 de març de 2018, de la Mesa de les Corts, sobre la modificació de les bases de la convocatòria de tres beques de formació arxivística. [2018/3426]  
S'eleva a la Mesa de les Corts l'escrit d'al·legacions enviat pel degà de la Facultat de Filosofia i Lletres de la Universitat d'Alacant (RE núm. 96.961, de 20.03.2018) a la convocatòria de tres beques de formació arxivística relacionada amb l'activitat parlamentària i administrativa i els fons documentals, aprovada per la Mesa de les Corts, la proposta d'acord elaborada per la responsable del Departament d'Arxiu de les Corts, en què es promou una correcció de les bases de la convocatòria esmentada a fi d'atendre les al·legacions anteriorment esmentades, i la nota formulada pels serveis jurídics en relació amb aquesta proposta.  
  
En vista dels documents indicats i examinades les circumstàncies que concorren en aquest cas, han d'efectuar-se les consideracions següents:  
Primera. La Mesa de les Corts, en la reunió celebrada el dia 28 de febrer de 2018, de conformitat amb l'article 34, paràgraf 1, primer, del Reglament de les Corts, va acordar, a iniciativa de l'Associació d'Arxivers i Gestors de Documents Valencians, convocar tres beques de formació arxivística relacionada amb l'activitat parlamentària i administrativa i els fons documentals. Publicada la convocatòria en el DOGV número 8246, de 2 de març de 2018, va començar a córrer el termini de quinze dies hàbils per a presentar sol·licituds, termini que conclou el dia 26 de març.  
Segons es fa constar en la base segona de la convocatòria, l'objecte d'aquesta és la convocatòria de «tres beques de formació arxivística relacionada amb l'activitat parlamentària i administrativa i els fons documentals d'aquesta institució. La finalitat de les beques és facilitar les pràctiques i l'especialització professional per a completar la formació acadèmica, així com facilitar el contacte amb el món laboral del sector públic, en el marc d'una política dirigida a la integració i la formació dels joves».  
Coherentment amb aquesta finalitat, en la base tercera, apartat 1, es detallen els requisits que han de complir les persones que desitgen optar a l'obtenció d'una d'aquestes beques. Aquests requisits són els següents:  
a) Tenir nacionalitat espanyola o ser nacional d'un estat membre de la Unió Europea o nacional d'aquells Estats als quals, en virtut de tractats internacionals celebrats per la Unió Europea i ratificats per Espanya, s'aplique la lliure circulació de persones. Els aspirants que no tinguen nacionalitat espanyola hauran d'acreditar coneixements suficients de les llengües oficials de la Comunitat Valenciana, aspecte que es podrà verificar en el procés de selecció.  
b) Estar en possessió d'alguna d'aquestes titulacions:  
- Grau en informació i documentació  
- Diplomatura en biblioteconomia i documentació  
- Llicenciatura en documentació  
- Títol universitari oficial de grau equivalent d'acord amb els plans d'estudi vigents  
- Titulats superiors amb el mòdul de nivell III de tècnic especialista en biblioteconomia, arxivística i documentació o titulació equivalent  
  
La titulació ha d'estar expedida o homologada per les autoritats espanyoles corresponents i no han d'haver passat més de cinc anys des de la seua obtenció.  
c) No trobar-se incurs en les prohibicions per a obtenir la condició de beneficiari, establides en l'article 13 de la Llei 38/2003, de 17 de novembre, general de subvencions, que s'acreditarà mitjançant la declaració responsable inclosa en el model de sol·licitud.  
d) No ser major de 35 anys.  
e) Complir les obligacions que siguen aplicables segons la  
Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Segona. Les bases de la convocatòria aprovades per la Mesa de les Corts s'adeqüen al Protocol de criteris i actuacions a tenir en compte per a la creació i convocatòria per les Corts de beques de formació professional de caràcter pràctic, que va ser aprovat per la Mesa de les Corts mitjançant l'Acord número 1.361/IX, de 31 de gener de 2017, que té el contingut següent:  
- La creació i convocatòria de beques de formació per les Corts podrà ser aprovada per la Mesa de les Corts a iniciativa pròpia o a proposta d'entitats sense ànim de lucre; caldrà explicitar la finalitat formativa que es persegueix i justificar que la finalitat de la creació de la beca no és obtenir per a l'organització de les Corts el benefici de l'activitat del becari o becària, sinó prestar l'ajuda que aquest necessita per a completar la seua formació; haurà de justificar-se, així mateix, la idoneïtat dels serveis de les Corts per a procurar la consecució d'aquest objectiu formatiu i acreditar-se en l'expedient la disposició i la capacitat d'una àrea o servei de les Corts per a assumir l'activitat de formació que comportarà el desenvolupament de la beca proposada i efectuar la supervisió i tutoria de les activitats formatives que hauran de realitzar els becaris i becàries.  
- En el procés de selecció dels becaris i becàries no s'ha d'incloure l'exigència d'una experiència professional prèvia ni valorar-se com a mèrit la possible experiència professional dels aspirants per a l'assignació de punts que puguen determinar l'adjudicació de la beca a uns o altres aspirants.  
- En cada beca de formació ha d'elaborar-se, aprovar-se i aplicar-se un programa de formació específic en què es detallen els objectius de formació de la beca, les matèries sobre les quals es realitzarà l'activitat formativa i les activitats en què es concretarà la formació que s'impartirà, incloses les de caràcter pràctic, les quals han de ser consonants amb la finalitat formativa perseguida. En el cas que durant el període de formació s'introduïsca la realització d'activitats no previstes inicialment en el programa de formació, se n'haurà de modificar el contingut per a incorporar-hi aquelles activitats.  
- En l'inici del període de formació caldrà entregar documentadament al becari o becària el programa de formació de la corresponent beca elaborat per les Corts; li seran entregades també les modificacions que s'efectuen durant el període de duració de la beca. Així mateix, es facilitarà al becari o becària informació documental sobre els cursos que es desenvolupen en les Corts, a fi que durant el període de formació puga assistir als que redunden en benefici de la formació que ha d'adquirir durant el període de duració de la beca. L'assistència del becari o becària a aquests cursos quedarà documentada en l'expedient i el temps d'assistència serà considerat dins de l'horari d'activitats de la beca, sense que el dedicat al conjunt d'activitats formatives puga excedir les 30 hores setmanals.  
  
- Han d'assignar-se, a l'inici del període de formació i durant tota la duració d'aquest, funcions tutorials del becari o becària a un funcionari o funcionària del servei en què aquells desenvoluparan la seua activitat de formació, i correspondrà a aquest efectuar la supervisió ?degudament documentada- de l'activitat de formació desenvolupada pels becaris o becàries.  
- Ha d'articular-se un procediment d'avaluació periòdica ?mensual i final, al cap del període de formació- de l'activitat i l'aprenentatge desenvolupats pels becaris i becàries. En aquest sentit, el becari o becària haurà d'elaborar al final del període de duració de la beca una memòria descriptiva de les activitats de formació teòrica i pràctica impartida, els coneixements adquirits i les habilitats i competències pràctiques desenvolupades pel becari. Per la seua banda, el tutor o tutora del becari o becària elaborarà informes mensuals d'avaluació i un informe final amb un contingut referent a les activitats de formació teòrica i pràctica impartida, els coneixements adquirits i les habilitats i competències pràctiques desenvolupades pel becari o becària.  
  
- Les activitats formatives, teòriques i pràctiques, desenvolupades pels becaris i becàries no podran coincidir amb les funcions assignades al cossos de funcionaris en l'Estatut del personal de les Corts o a llocs de treball de personal funcionari o laboral inclosos en la relació de llocs de treball de les Corts i adscrits al servei en què els becaris i becàries desenvolupen la seua activitat de formació. L'horari de les activitats formatives teòriques i pràctiques programat pel servei no podrà coincidir amb l'horari de treball aplicable als funcionaris i funcionàries o personal laboral de les Corts ni superar en cap cas les 30 hores setmanals.  
  
- En les convocatòries de beques de formació que aproven en un futur les Corts no s'introduirà, amb caràcter general, la possibilitat de pròrroga de la beca per un segon any. En el cas que s'haja articulat aquesta possibilitat en les convocatòries preexistents, el procediment per a l'aprovació de la pròrroga s'iniciarà tan sols a instància del becari o becària, i caldrà justificar en l'expedient que la pròrroga que se sol·licita és convenient per a completar el programa de formació.  
  
- Ha de consignar-se en les convocatòries de beques de formació una clàusula en què expressament s'establisca que «mitjançant l'acceptació de les bases, els becaris i becàries cedeixen a les Corts gratuïtament i de forma indefinida els resultats que s'obtinguen com a conseqüència del desenvolupament de les beques, així com la memòria final que elabore el becari o becària, sense perjudici de poder sol·licitar una còpia dels documents acreditatius de les activitats realitzades, d'acord amb el que dispose la normativa que siga aplicable en cada cas.  
  
Tercera. Aquesta convocatòria s'ha efectuat, a més, a l'empara de la normativa dictada pel Consell en la matèria, constituïda actualment pel Decret 132/2009, de 4 de setembre, del Consell, pel qual es regula la concessió de beques, i l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II ?de les beques de pràctiques professionals- del Decret 132/2009. Aquest decret, en el preàmbul, assenyala que un dels objectius que es pretén amb el decret és «adaptar la normativa autonòmica a la legislació bàsica de l'Estat continguda en la Llei 38/2003, de 17 de novembre, general de subvencions, i en les seues normes de desplegament. En aquestes s'inclou en el concepte de subvenció qualsevol disposició dinerària que es realitze sense contraprestació directa dels beneficiaris i que estiga subjecta al compliment d'un objectiu determinat, l'execució d'un projecte o la realització d'una activitat que tinga per objecte el foment d'una activitat d'interès social, amb la qual cosa es fa una menció implícita a les beques. En el marc de la política dirigida a la integració i formació de joves, la concessió de beques suposa un suport important, ja que el seu objectiu principal es concreta a afavorir l'exercici del dret a l'educació i el desenvolupament socioprofessional dels joves, completar la seua formació acadèmica o dur a terme determinats estudis en el camp de la investigació científica i tecnològica, facilitar les pràctiques professionals i/o l'especialització professional i aconseguir, amb això, un complement a la seua formació acadèmica, al mateix temps que es faciliten els primers contactes amb el món laboral en el sector públic, tot això, d'acord amb les competències exclusives de la Generalitat recollides en els articles 49.1 i 53.1 de l'Estatut d'autonomia de la Comunitat Valenciana»,  
Així mateix, en aquelles convocatòries s'ha pres com a referència normativa el Reial decret 1.493/2011, de 24 d'octubre, pel qual es regulen els termes i les condicions d'inclusió en el règim general de la seguretat social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la seguretat social. L'article 1.1 d'aquest reial decret estableix el següent:  
«Queden assimilats a treballadors per compte d'altri, a l'efecte de la seua inclusió en el règim general de la seguretat social, els que participen en programes de formació finançats per entitats o organismes públics o privats que, vinculats a estudis universitaris o de formació professional, no tinguen caràcter exclusivament lectiu, sinó que incloguen la realització de pràctiques formatives en empreses, institucions o entitats i comporten una contraprestació econòmica per als afectats, siga quin siga el concepte o la forma en què es perceba, sempre que la realització d'aquests programes no done lloc a una relació laboral que determine la seua alta en el règim respectiu de la seguretat social.»  
  
Pel que fa a la titulació exigida com a requisit per a poder optar a l'obtenció d'una de les beques convocades, la base tercera, 1.b, de la convocatòria reprodueix literalment la redacció de la base segona, 1.b, de l'Ordre 63/2016, de 3 d'octubre, de la Conselleria d'Educació, Cultura i Esport, per la qual s'estableixen les bases reguladors per a la concessió de beques per a la realització de pràctiques professionals en l'àmbit de les biblioteques i arxius gestionats per la Generalitat (DOGV 7889, 06.10.2016).  
  
Quarta. No obstant això, la veritat és que el degà de la Facultat de Filosofia i Lletres de la Universitat d'Alacant ha enviat a les Corts un escrit d'al·legacions en què adverteix de l'injustificat greuge comparatiu que suposa per als llicenciats/graduats en història no poder presentar-se a aquesta convocatòria, a pesar d'haver cursat assignatures que, en el temari del pla d'estudis corresponent, proporcionen una formació específica en matèria arxivística.  
La qual cosa sotmet a la consideració de les Corts a l'efecte que es revise la titulació exigida com a requisit per a poder participar en la convocatòria esmentada, i aporta la referència de diverses convocatòries efectuades per diferents organismes i entitats públiques d'àmbit autonòmic o local per a beques de formació professional en matèria arxivística en què es configura un requisit de titulació que no resulta excloent de titulacions oficials que proporcionen als estudiants aquesta formació teòrica.  
L'últim paràgraf de la convocatòria estableix que «contra aquest acord, que no esgota la via administrativa, les persones interessades podran interposar-hi un recurs ordinari davant de la Mesa de les Corts, en el termini d'un mes a partir de l'endemà a la publicació d'aquest acord en el Butlletí Oficial de les Corts i en el Diari Oficial de la Generalitat Valenciana, de conformitat amb el que estableix l'article 114 i següents de la Llei 39/2015, d'1 d'octubre, del procediment administratiu comú de les administracions públiques».  
Certament, segons el termini de recurs contra l'acord d'aprovació de la convocatòria, que en la mateixa convocatòria s'estableix, aquest termini no hauria finalitzat el dia de presentació de l'escrit d'al·legacions esmentat i, per tant, seria admissible qualsevol escrit que poguera tenir aquest caràcter. No obstant això, l'escrit enviat pel degà de la Facultat de Filosofia i Lletres de la Universitat d'Alacant, més que un recurs pròpiament dit que calga tramitar segons preveu la llei de procediment administratiu, constitueix un escrit d'al·legacions, com així s'afirma en el mateix document, tendent a propiciar una reflexió en l'òrgan que ha aprovat la convocatòria, la Mesa de les Corts i possibilitar la correcció d'un efecte involuntàriament i desenraonadament excloent de la redacció literal d'un apartat de les bases esmentades. Tot això, formulat quan encara no ha conclòs el termini de presentació de sol·licituds i amb la finalitat que la convocatòria no incórrega en efectes discriminatoris injustificables i indesitjats per a un sector de titulacions superiors que atorguen als estudiants coneixements específics en matèria arxivística.  
  
  
Cinqué. Examinades les al·legacions formulades pel Deganat de la Facultat de Filosofia i Lletres de la Universitat d'Alacant, el Departament d'Arxiu de les Corts, integrat en l'Àrea Administrativa Parlamentària, ha elaborat una proposta d'acord a adoptar per la Mesa de les Corts mitjançant la qual s'efectua una correcció dels termes literals de la base tercera, 1.b, de la convocatòria, a fi d'eliminar l'efecte involuntàriament excloent que la redacció literal d'aquest apartat produïa respecte de titulacions com el grau d'història impartit en la facultat esmentada.  
  
Els serveis jurídics han emès una nota en què es considera que la proposta és correcta i resol raonablement la situació discriminatòria generada amb la redacció literal de la base de la convocatòria. Pertoca, en conseqüència, efectuar la correcció d'aquesta base, en els termes proposats pel Departament d'Arxiu, a fi d'eliminar els efectes discriminatoris produïts involuntàriament per la redacció literal inicial d'aquella, sense introduir nous elements que puguen provocar semblants conseqüències en altres titulacions ni afectar restrictivament els que ja han presentat la seua sol·licitud de participació en la convocatòria basant-se en la redacció inicial de les bases.  
  
No obstant això, en la mesura que la correcció que ha d'efectuar-se incideix sobre la determinació dels requisits que s'exigien per a participar en aquesta convocatòria, pertoca aprovar, al mateix temps que aquesta correcció, l'ampliació del termini de presentació de sol·licituds en la mateixa duració que la inicialment establida, és a dir, quinze dies hàbils des de la publicació de l'acord de correcció en el DOGV i en el BOC, inserir aquesta correcció en el web de les Corts i notificar aquest acord al Deganat de la Facultat de Filosofia i Lletres de la Universitat d'Alacant, perquè en prenga coneixement.  
En virtut d'això, la Mesa de les Corts, en la reunió del dia 27 de març de 2018, de conformitat amb les funcions que li atribueix l'article 34.1 del reglament de la cambra i a la vista de les al·legacions presentades pel degà de la Facultat de Filosofia i Lletres de la Universitat d'Alacant (RE núm. 96.961, de 20.03.2018) a les bases per a la convocatòria de tres beques de formació arxivística, ha adoptat el següent:  
  
  
ACORD  
  
Primer  
Corregir la redacció de l'apartat 1.b de la base tercera de la convocatòria de tres beques de formació arxivística relacionada amb l'activitat parlamentària i administrativa i els fons documentals, publicada en el DOGV núm. 8246, de 2 de març de 2018, en el sentit següent:  
  
1. Podran optar a l'obtenció d'aquestes beques les persones que reunisquen els requisits següents:  
b) Estar en possessió d'alguna d'aquestes titulacions:  
- Grau en informació i documentació  
- Diplomatura en biblioteconomia i documentació  
- Llicenciatura en documentació  
- Qualsevol titulació superior sempre que s'acredite haver cursat estudis en matèria arxivística  
  
Segon  
Aprovar l'ampliació del termini de presentació de sol·licituds en la mateixa duració que la inicialment establida, és a dir, quinze dies hàbils des de la publicació d'aquest acord de correcció en el DOGV i en el BOC, inserir aquesta correcció en el web de les Corts i notificar aquest acord al Deganat de la Facultat de Filosofia i Lletres de la Universitat d'Alacant, perquè en prenga coneixement.  
  
Palau de les Corts  
  
València, 27 de març de 2018  
  
El president,  
ENRIC MORERA I CATALÀ  
  
El secretari primer,  
EMILIO ARGÜESO TORRES